કારના દરવાજા પાસેના પ્રત્યેક હલનચલનને નોંધી લેવામાં આવે એવો એક શક્તિશાળી કેમેરો થોડે દૂર વૃક્ષની એક ડાળી સાથે ગોઠવવામાં આવ્યો હતો. સવારથી સાંજ સુધીમાં અહીથી પસાર થયેલા કેટલાય એકલદોકલ માણસોએ આ ઊઘાડી કાર જોઈને આસપાસ નજર ફેરવીને થોડીવાર રાહ જોયા પછી, ક્યારેક તો બૂમ પણ પાડ્યા પછી સાવધાનીથી ગાડીની સીટ પર પડેલી ચીજોમાંથી એક બે ઉપાડીને પોતાના કોટના ખિસ્સામાં અથવા સાથેની હેંડબેગમાં સરકાવીને ઝડપથી ચાલવા માંડ્યું. સાંજે આ ગાડીમાં કશું જ બચ્યું નહોતું. આ પછી પેલા કેમેરાની આંખે આ વૈજ્ઞાનિકોએ બધું જોયું હતું. આ રીતે ચોરી કરનારાઓમાં પુરુષો હતા અને સ્ત્રીઓ પણ હતી. શિક્ષિત લાગતા માણસો પણ હતા તો સાવ મુફલિસ જેવા દેખાતા માણસો પણ હતા. તરુણ વયના હતા તો વૃદ્ધાવસ્થાથી ઘેરાયેલા પણ હતા. સહુથી વિસ્મયકારક વાત તો એ હતી કે આમાં આ શહેરના કેટલાક જાણીતા ચહેરાઓ પણ હતા.